**МОТИВИ**

**към проекта на Закон за допълнение на Закона за приватизация и следприватизационен контрол**

Главната причина, налагаща приемане на Закон за допълнение на Закона за приватизация и следприватизационен контрол е необходимостта да бъде допълнено Приложение № 1 към чл. 3, ал. 1 от Закона за приватизация и следприватизационен контрол, като в Списъка на търговските дружество с повече от 50 на сто държавно участие в капитала или обособени части от тях се включи „Сортови семена – Елит“ ЕАД, гр. София – търговско дружества, в което правата на държавата като едноличен собственик на капитала се упражняват от министъра на земеделието, храните и горите.

Процедурата по приватизация на „Сортови семена - Елит”, гр. София, следва да бъде прекратена, като излагаме следните мотиви за запазване на търговското дружество:

„Сортови семена – Елит“ ЕАД, гр. София е единственото търговско дружество със сто процента държавен капитал, с предмет на дейност: селекционна дейност, сортоподдържаща селекция по веригата на целия производствен процес, производство, заготовка и съхранение на семена и посадъчен материал по всички звена на семепроизводствената схема и от всички култури, сортове и хибриди.

Наличието на работеща държавна структура за семепроизводство ще бъде фактор гарантиращ по-голяма устойчивост и стабилност на земеделското производство в страната и ще запази способността за намеса в производството и пазара на семена при необходимост, например за регулация на цените. Държавата ще бъде в състояние да провежда собствена политика в семепроизводството, особено по отношение на структурообразуващи култури - зърнени, житни, технически и др. Освен, че имат стратегическо значение за всяка една икономика и формират основният дял от износа на земеделска продукция в Република България, тази група култури изисква сравнително голям обем посевен материал както и адаптиране на сортове към местните почвено-климатични и агрономически условия. В този смисъл държавното дружество ще изпълнява регулативни функции при нормални условия на работа на земеделските системи.

Особено значима би била ролята на държавата при форсмажорни обстоятелства. При тези обстоятелства единствено тя е в състояние да осигури финансовия ресурс за биологично и стопанско възпроизводство в отрасъла.

Продуктовата листа на дружеството от години включва основно семепроизводство на български сортове и хибриди селскостопански култури позволяващо по-големи възможности за специфично и интензивно производство със значително по-голяма стойност. В последните години в сектора семепроизводство се наблюдава значителна загуба на пазарни позиции на семена от автентични български сортове и хибриди.

„Сортови семена - Елит” ЕАД, гр. София работи с научни институти от системата на Селскостопанска академия в областта на сортоподдържането и семепроизводството, като Добруджански земеделски институт – гр. Генерал Тошево и Института по царевицата в гр. Кнежа. Ежегодно във връзка със семепроизводната си дейност дружеството закупува от институтите високите категории семена (Базови, C1) за директните сортове зърнено-житни култури и линиите за хибридите (основно за царевица). През стопанските 2015/2016 г. и 2016/2017 г. съвместно с Института по царевицата са произведени следните линии: МО 17 RFC - бащина родителска форма на царевичните хибриди, Кн 509, Кн 595, Кн 613 и линия ХМ 87-136 майчина родителска форма на царевичния хибрид КН 509.

Освен съвместното производство на родителски линии, едно бъдещо взаимно сътрудничество с Института по царевицата може да включва извършване на заготовка на линии и стокова продукция собственост на института, съвместно производство на хибридни семена от царевица и др. полски култури, съвместна търговска дейност, общо организиране на рекламни кампании, за представяне дейностите на двете структури и др. За осъществяване на съвместните дейности дружеството разполага с материална база, която е добре поддържана и работеща.

С цел създаване и възстановяване на традиционни български сортове зеленчуци, дружеството съвместно с Института по зеленчукови култури – „Марица“, гр. Пловдив ще участва с общи проекти, а наложеното търговско име на „Сортови семена - Елит“ ЕАД, ще даде възможност тези зеленчукови семена да се продават и налагат на българския и европейския пазар.

„Сортови семена - Елит” ЕАД, успешно е развивало дейност свързана със сортоподдържащата селекция при картофите. Сортовата структура при тази култура към настоящия момент е представена предимно от холандска, немска и френска селекция, а делът на българските сортове е под 10%. Засиленият внос на посадъчен материал носи негативни последици от икономически и биологичен характер. Ежегодният внос, от една страна допринася за увеличаване на инфекциозния фонд и появата на редица нови болести и неприятели, както и за зависимостта на производството на картофи в България от вносителите на посадъчен материал. Връщането на дружеството към тази дейност би намалило развитието на негативните тенденции наблюдавани през изминалото десетилетие в страната при тази традиционна култура. Това връщане може да се изрази с участие в съвместни проекти за селекция и сортоподдържане, възлагане на съвместно производство на български сортове картофи и тяхната търговска реализация от страна на държавното дружество.

Основно дейността на „Сортови семена - Елит” ЕАД, гр. София се осъществява в Северозападна България. Известно е, че поради различни причини този регион към настоящият момент е най-бедният в рамките на Европейския съюз, с най-слабо развита икономика и с голям процент безработица. С развитието и запазването на търговското дружество може да се намали развитието на тези негативни тенденции, като се разкрият нови работни места, което от своя страна ще допринесе в борбата с демографската криза, силно изразена в Северозападна България и ще насърчи заетостта сред младежите. Ще бъдат запазени дългогодишните квалифицирани работници и служители, които са с голям професионален опит в едно специфично производство. Едновременно с разрастването на дейността ще бъдат извършени инвестиции в човешка капацитет и ще бъде изграден екип, който да развие и приложи най-новите тенденции в развитието на маркетинга, с цел връщане на водещата роля на „Сортови семена - Елит“ ЕАД, гр. София.

С оглед на продължаващата вече дълги години процедура за приватизация на търговското дружество, констатираната липса на сериозен инвеститорски интерес и невъзможността да се реализира конкурентна процедура за продажба на „Сортови семена-Елит“ ЕАД, гр. София, следва процедурата за приватизация на търговското дружество да бъде прекратена и „Сортови семена-Елит“ ЕАД, гр. София да бъде включено в списъка по чл. 3, ал. 1 от Закона за приватизация и следприватизационен контрол.

**МИНИСТЪР-ПРЕДСЕДАТЕЛ:**

 **БОЙКО БОРИСОВ**